b'\n_START_ARTICLE_\nPalikimas\n_START_PARAGRAPH_\nPalikimas - mirusio asmens paliktas turtas, t. y., turtin\xc4\x97s teis\xc4\x97s ir pareigos. Reguliuoja paveld\xc4\x97jimo teis\xc4\x97. Mirus asmeniui, kyla paveld\xc4\x97jimo teisiniai santykiai. Palikimo atsiradimo vieta laikoma paskutin\xc4\x97 palik\xc4\x97jo nuolatin\xc4\x97 gyvenamoji vieta. Pagal j\xc4\x85 yra atliekami su paveld\xc4\x97jimu susij\xc4\x99 notariniai veiksmai. Tai vienintel\xc4\x97 i\xc5\xa1imtis, kai asmenys negali laisvai rinktis notaro, o turi kreiptis pagal LR teisingumo ministro nustatyt\xc4\x85 tvark\xc4\x85 (LR notariato \xc4\xafstatymas, 28 str. 1 d.). Nuo palikimo atsiradimo dienos (asmens mirties arba teismo sprendimo \xc4\xafsigaliojimo dienos arba teismo sprendime nurodytos dienos) pradedami skai\xc4\x8diuoti palikimo pri\xc4\x97mimo terminai, taikomi asmenims, turintiems teis\xc4\x99 paveld\xc4\x97ti. Tam, kad asmuo \xc4\xafgyt\xc5\xb3 palikim\xc4\x85, jis turi j\xc4\xaf priimti. LR CK 5.50 str. nustato b\xc5\xabdus, kuriais galima priimti palikim\xc4\x85. T.y.: fakti\xc5\xa1kai prad\xc4\x97jus valdyti paveldim\xc4\x85 turt\xc4\x85; kreipusis \xc4\xaf palikimo atsiradimo vietos teism\xc4\x85 d\xc4\x97l turto apyra\xc5\xa1o sudarymo; kreipusis \xc4\xaf palikimo atsiradimo vietos notar\xc4\x85 su parei\xc5\xa1kimu apie palikimo pri\xc4\x97mim\xc4\x85. Palikimo pri\xc4\x97mimas \xe2\x80\x93 viena\xc5\xa1alis \xc4\xafp\xc4\x97dinio sandoris, kuriuo jis siekia sukurti sau tam tikras teises ir pareigas, t. y., \xc5\xa1iuo atveju perimti savo nuosavyb\xc4\x97n palik\xc4\x97jo turt\xc4\x85, jo turtinius reikalavimus bei skolinius \xc4\xafsipareigojimus.'